Žiga, Peter, podpredseda NR SR (2024-09-10):
Podstatná je tlač, lebo body sa menia aj v priebehu dňa, takže v rámci tlače to, my to máme zachytené v rámci tlače. Pán poslanec Migaľ, máte k programu, alebo len procedurálny návrh. (Reakcia z pléna.) Odsúhlasíme si najprv program a potom vám dám priestor na procedurálny návrh. Teraz budem dávať hlasovať o jednotlivých návrhoch poslancov k zmene programu. Ako prvý bod navrhla pani poslankyňa Marcinková zaradiť nový bod programu, návrh na prijatie uznesenia k aktuálnej bezpečnostnej situácii súvisiacej s bombovými vyhrážkami školám. To sme zrušili, lebo, pretože to je zaradené ako bod. Bod č. 2, pani poslankyňa Remišová, teraz neviem, ktorý bol ten, lebo ste dvakrát prečítali to isté, ale dobre, ja sa z toho nejako vymocem. Návrh, návrh na čerpanie, návrh na prijatie uznesenia k priamemu ohrozeniu čerpania finančných prostriedkov z fondov Európskej únie navrhujete zaradiť ako bod programu. Prosím, aby ste sa prezentovali a hlasovali. (Hlasovanie.) 142 prítomných, 64 za, 76 proti, 1 sa zdržal, 1 nehlasoval. Konštatujem, že sme tento návrh neschválili. Tretí návrh, teda druhý návrh pani poslankyne Remišovej, aby do návrhu programu schôdze bol doplnený nový bod, ktorým je návrh na prijatie uznesenia k prijatým bezpečnostným opatreniam na zaistenie bezpečnosti detí, pedagógov, nepedagogických zamestnancov a tak ďalej. Prosím, prezentujte sa a hlasujte. (Hlasovanie.) 139 prítomných, 52 za, 69 proti, 17 sa zdržalo, 1 nehlasoval. Návrh sme neschválili. Ďalším bodom je návrh pána poslanca Krajčího, aby do programu schôdze bol doplnený nový bod, ktorým je návrh na prijatie uznesenia k stavu pripravenosti zavedenia maximálnych čakacích lehôt pre pacientov. Prosím, aby ste sa prezentovali a hlasovali. (Hlasovanie.) 140 prítomných, 63 za, 70 proti, 7 sa zdržalo. Návrh sme neschválili. Ďalší návrh bol návrh pána poslanca Krajčího, aby do bodu pro... aby do návrhu programu bol doplnený nový bod, ktorým je návrh na prijatie uznesenia ku kritickej situácii vo Fakultnej nemocnici Trenčín. Prosím, prezentujte sa a hlasujte. (Hlasovanie.) 142 prítomných, 65 za, 73 proti, 4 sa zdržali. Návrh sme neschválili. Ďalším návrhom je návrh pána poslanca Grendela, aby do programu schôdze bol doplnený nový bod, ktorým je návrh na prijatie uznesenia k znefunkčneniu Osobitného kontrolného výboru Národnej rady na kontrolu činnosti Slovenskej informačnej služby. Prosím, prezentujte sa a hlasujte. (Hlasovanie.) 141 prítomných, 62 za, 76 proti, 2 sa zdržali, 1 nehlasoval. Tento návrh sme neschválili. Posledným návrhom, ktorý tu mám v rámci programu, je návrh pána poslanca Richtera, aby sme presunuli body z tejto schôdze na budúcu októbrovú schôdzu, je to v mene troch poslaneckých klubov a sú to čísla tlače 444, 449, 454, 445, 432, 407 a 410. Najprv sa opýtam, či je všeobecný súhlas. (Reakcie z pléna.) Nie je. Dávam hlasovať. (Hlasovanie.) 141 prítomných, 77 za, 5 proti, 58 sa zdržalo, 1 nehlasoval. Tento návrh sme schválili. Keďže sme prešli všetky pozmeňujúce, resp. procedurálne návrhy na doplnenie programu, dávam teraz hlasovať o programe schôdze ako o celku. Prosím, aby sme sa prezentovali a hlasovali. (Hlasovanie.) 142 prítomných, 128 za, 14 sa zdržali. Konštatujem, že sme schválili program 19. schôdze Národnej rady. Panie poslankyne, páni poslanci, ešte vás chcem informovať, že o prvom bode programu, ktorým je informácia mandátového a imunitného výboru, budeme hlasovať ihneď po jeho prerokovaní. Dnes budeme ešte hlasovať o 17. hodine. V ďalších rokovacích dňoch budeme o prerokovaných bodoch programu hlasovať vždy o jedenástej a o 17. hodine okrem piatkov, počas ktorých budeme rokovať do 14. hodiny bez hlasovania a bez obedňajšej prestávky. V prípade, že Národná rada rozhodne inak, budeme o tom hovoriť a budeme o tom hlasovať. Pokiaľ ide o návrhy vlády na skrátené legislatívne konania, po ich prerokovaní a po hlasovaní v rámci príslušného bloku hlasovaní pristúpime k prvým čítaniam o vládnych návrhoch zákonov. Panie poslankyne, páni poslanci, ešte dám priestor pánovi poslancovi Migaľovi s procedurálnym návrhom.